**A Dalindával lép fel a Mandili**

**A grúz és a magyar népdalkincs csendül össze április 8-án, a Kongresszusi központban. A YouTube videói által ma már világhírűvé vált grúz Trio Mandili koncertjének ugyanis hazai vendége is lesz, mégpedig a Dalinda énekegyüttes.**

Három fiatal, bájos hölgy egy kis kaukázusi falucskából az Internet, a YouTube és Facebook segítségével hihetetlen ismertségre tettek szert, és néhány hét alatt világsztárokká váltak: a Trio Mandili először érkezik Magyarországra, és ez alkalommal három kiváló hazai énekesnő a magyar népdalkincs csodáival kápráztatja majd el a közönséget

Tatuli Mgeladze, Tamara Tsiklauri és Irina Midelauri, azaz a **Trio Mandili** formáció egy grúz falucskából származik, történetük pedig igazi modern tündérmese, énekes videójukkal pillanatok alatt meghódították az internetet, pedig csak három vidám lányt láthatunk rajta, akik az országúton sétálva énekelnek. „*Mi csak készítettünk egy zenei szelfi videót és kitettük YouTube-ra. Két héten belül milliók nézték meg. Ennyi volt az egész*” – mesélik a kezdetekről.

A **Dalinda** énekegyüttes tagjai a Liszt Ferenc Zeneművészeti Egyetem Népi ének szakán ismerkedtek össze 2008-ban, ekkor kezdtek együtt énekelni különböző produkciókban. Közös zenei anyanyelvük a magyar népdalkincs. Az egyetemi évek után az énekesek külön-külön is kibontakoztak népzenei és világzenei formációkban. Orbán Johanna az Illangó énekegyüttes alapítója, Paár Julianna a Bazseva és Tárkány Művek énekesnője, Tímár Sára a Sebő-együttes, a Forgó, és saját autentikus zenekarának énekese. A Dalinda tagjai rendszeresen közreműködnek Szvorák Katalin Kossuth-díjas népdalénekes A capella műsorában és a Havasi Balázs Symphonic Concert Show-ban. Az elmúlt évek közös munkája érlelte ki műsorukat, ami autentikus magyar népi énekeken alapszik, és alappillérje a többszólamúság.

Budapest, 2017. április 3.

Vető Viktória  
presspresso  
20 4113504